Document ID: 32014D0269

PADOMES ĪSTENOŠANAS LĒMUMS
(2014. gada 6. maijs),
ar ko groza Lēmumā 2009/935/TI ietverto to trešo valstu un organizāciju sarakstu, ar kurām Eiropols slēdz nolīgumus
(2014/269/ES)
EIROPAS SAVIENĪBAS PADOME,
ņemot vērā Padomes Lēmumu 2009/371/TI (2009. gada 6. aprīlis), ar ko izveido Eiropas Policijas biroju (Eiropolu) (1), un jo īpaši tā 26. panta 1. punkta a) apakšpunktu,
ņemot vērā Padomes Lēmumu 2009/934/TI (2009. gada 30. novembris), ar ko pieņem īstenošanas noteikumus, kuri reglamentē Eiropola attiecības ar partneriem, tostarp personas datu un klasificētas informācijas apmaiņu (2), un jo īpaši tā 5. un 6. pantu,
tā kā:
(1)
2009. gada 30. novembrī Padome pieņēma Lēmumu 2009/935/TI (3).
(2)
Lēmuma 2009/371/TI 26. panta 1. punkta a) apakšpunktā minētā to trešo valstu un organizāciju saraksta, ar kurām Eiropols slēdz nolīgumus (“saraksts”), noteikšana ir saistīta ar Savienības un tās dalībvalstu ārējām attiecībām, ar šo punktu Padomei tiek piešķirtas īstenošanas pilnvaras noteikt sarakstu. Saskaņā ar Lēmumu 2009/371/TI un Lēmumu 2009/935/TI saraksts tiek ietverts Lēmuma 2009/935/TI pielikumā.
(3)
Eiropola valde vajadzības gadījumā pārskata sarakstu un nolemj, vai ierosināt Padomei to grozīt.
(4)
Eiropola valde 2012. gada 3. un 4. oktobra sanāksmē nolēma ieteikt Padomei sarakstam pievienot konkrētas trešās valstis, izklāstot operatīvo nepieciešamību noslēgt sadarbības nolīgumus ar minētajām trešām valstīm.
(5)
Ļoti svarīgi, lai Eiropols sāktu procedūru sadarbības nolīguma noslēgšanai, dodot prioritāti Gruzijai, ņemot vērā saistības saskaņā ar 2009. gadā izveidoto Austrumu partnerību, Asociācijas nolīguma starp Eiropas Savienību un Gruziju parafēšanu 2013. gada novembrī un ES un Gruzijas asociācijas programmu, kā arī ES un Gruzijas vīzu režīma liberalizācijas rīcības plānu.
(6)
Tāpēc būtu attiecīgi jāgroza Lēmums 2009/935/TI.
(7)
Padome 2012. gada 19. decembrī nolēma apspriesties ar Eiropas Parlamentu un pēc minētās apspriešanās Eiropas Parlaments sniedza atzinumu (4),
IR PIEŅĒMUSI ŠO LĒMUMU.
1. pants
Padomes Lēmuma 2009/935/TI pielikuma 1. punktā iekļauj šādus ierakstus:
-
Brazīlija
-
Gruzija
-
Meksika
-
Apvienotie Arābu Emirāti.
2. pants
Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
Briselē, 2014. gada 6. maijā

Labels: 12
18
15